Gevaarlike verdagte ontsnap uit aanhoudingNorman Silvester Mokoena (Foto: Verskaf) Die Valke is op die spoor van die 23-jarige verdagte, Norman Silvester Mokoena, beter bekend as “Dallas”, wat verlede jaar uit die Calcutta-landdroshof in Mkhuhlu, Mpumalanga, se aanhoudingselle ontsnap het. Hy staan tereg op verskeie aanklagte van gewapende roof. Kapt. Dineo Lucy Sekgotodi, woordvoerder van die Valke, sê Mokoena het op 5 November verlede jaar uit die selle ontsnap net nadat hy borgtog geweier is. Mokoena is ŉ maand voor sy ontsnapping in hegtenis geneem nadat hy ŉ afleweringsvragmotor van ŉ bakkery in Marite, Mpumalanga, besteel het. Hy is met ŉ onbekende bedrag geld vort. Norman Silvester Mokoena (Foto: Verskaf) Hy is ná die rooftog deur die polisie opgespoor en in hegtenis geneem. Hy was in die besit van ŉ ongelisensieerde vuurwapen en ammunisie. Enigiemand met inligting oor waar Mokoena homself moontlik kan bevind, kan sers. Danny Sanderson by 082 462 1817 of die misdaadnommer by 08 600 10111 kontak. Inligting sal ten alle tye vertroulik hanteer word. “Ons waarsku die publiek om hom nie te konfronteer nie omdat hy as gevaarlik beskou word,” sê Sekgotodi.